1917 áprilisában a román frontra, a 44. távolfelderítő századhoz vezényelték és július 10-én előléptették törzsőrmesterré. Itt aratta első igazolt légi győzelmét: augusztus 23-án Aknavásár körzetében lelőtt egy kétüléses Farmant. Októberben visszakerült az isonzói frontra, a Proreccóban állomásozó 42. vadászrepülő-századhoz. A 12. isonzói csata (október 24.-november 7.) során, október 27-én Aviatik D.I vadászgépével lelőtt egy azonosítatlan típusú repülőgépet Doberdo del Lagónál. Századánál összebarátkozott a kiváló pilóta Risztics Jánossal és Udvardy Nándorral. Miután mindhármukat kitüntették az Arany Vitézségi Éremmel, csapatukat az "arany triumvirátus" néven emlegették.